**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**ÎN INTERVALUL 27.11.2023 ora 08.00 – 28.11.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 28.11.2023, ora 08.00**

**RÂURI:**

**Debitele au fost în general în scădere,** exceptând râurile din bazinele: Bega, Jiu, Olt, Vedea, Argeș, Ialomița, Bârlad, Prut, bazinele inferioare ale Mureșului și Timișului și râurile din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Crișul Repede, Mureș, Timiș, Bârzava, Moravița, Caraș, Nera, bazinele inferioare ale Crișului Negru și Crișului Alb, bazinul superior şi mijlociu al Bistriței, cursul superior al Trotuşului, pe unii afluenți ai Argeșului inferior și mai mici (sub 30%) pe unii afluenți din bazinul inferior al Jiului, Tazlău, Rm. Sărat, Bârlad şi Jijia.

Formațiunile de gheață (ace de gheață, gheață la maluri, năboi) vor fi în uşoară extindere şi intensificare pe unele râuri mici din zona montană.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în creștere** datorită precipitațiilor prognozate pe râurile din bazinele: Someșul Mic, Bega, Timiș, Bârzava, Moravița, Caraș, Nera, bazinele superioare și mijlocii ale Crasnei, Barcăului, Crișurilor, iar pe celelalte râuri relativ staționare.

Sunt posibile creșteri de niveluri și debite datorită precipitațiilor prognozate pe râurile din sudul, centrul și estul țării datorită precipitațiilor prognozate și cedării apei din stratul de zăpadă.

Formațiunile de gheață (ace de gheață, gheață la maluri, năboi) existente pe unele râuri din zona montană vor fi în restrângere și diminuare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țar****ă (secțiunea Baziaș) în** **intervalul 27 – 28.11.2023** **a fost în scădere, având valoarea de** **8400 m3/s,** peste media multianuală a lunii **noiembrie (4650 m3/s).**

În aval de Porţile de Fier, debitele au fost în scădere pe sectorul Gruia – Bechet și în creștere pe sectorul Corabia – Tulcea.

**Debitul la intrarea în** **țară (secțiunea Baziaș) va fi în scădere (8300 m3/s).**

În aval de Porţile de Fier, debitele vor fi în scădere pe sectorul Gruia – Corabia și în creștere pe sectorul Tr.Măgurele – Tulcea.

**2.** **Situaţia meteorologică în intervalul 27.11.2023, ora 08.00 – 28.11.2023, ora 08.00**

**În ţara,** valorile termice au crescut ușor în special în sud-vestul, sudul și estul țării, însă vremea s-a menținut mai rece decât în mod obișnuit pentru această dată în majoritatea zonelor. Pe parcursul zilei cerul a fost variabil, cu înnorări la munte, în vest, nord-vest și parțial în centru, unde pe arii relativ extinse a nins slab. Seara și noaptea, înnorările s-au extins treptat și local au fost precipitații sub formă de ninsoare la munte și în Maramureș, predominant ninsori în Transilvania, mixte în Banat și Crișana și izolat ploi în Oltenia. Vântul a suflat slab și moderat, cu intensificări temporare în sudul, estul și parțial în centrul țării, cu viteze în general de 45...60 km/h, dar și în zona montană, unde la altitudini mari rafalele au depășit 80...90 km/h, viscolind trecător ninsoarea. Stratul de zăpadă era prezent și măsura la ora 20 -*în platformele stațiilor meteorologice-* în zona montană până la 61 cm la Bâlea Lac, local în Dobrogea (până la 18 cm), pe arii restrânse în Muntenia (până la 13 cm), în sudul Moldovei (până la 11 cm), izolat în Crișana și în Transilvania (până la 7...8 cm). Temperaturile maxime s-au situat între -4 grade la Toplița și 9 grade la Moldova Nouă și Drobeta-Turnu Severin, iar la ora 6 se înregistrau valori termice cuprinse între -5 grade la Suceava și 8 grade la Oravița.

*OBSERVAȚII - au fost emise 12 atenționări cod galben pentru fenomene meteorologice periculoase imediate.*

**La Bucureşti,** vremea a fost normală termic pentru această dată, însă rece noaptea. Cerul a fost variabil, iar vântul a suflat slab și moderat, cu unele intensificări în timpul zilei (rafale de 35...40 km/h). Temperatura maximă a fost de 5 grade la Afumați și 6 grade la Filaret și Băneasa, iar la ora 6 se înregistrau -3 grade la Băneasa, -2 grade la Afumați și -1 grad la Filaret.

**3. Prognoza meteorologică în intervalul 08.11.2023, ora 08.00 – 09.11.2023, ora 08.00**

**În ţara,** Valorile termice vor crește în aproape toată țara, astfel că temperaturile maxime se vor încadra în general între 2 și 12 grade, iar cele minime între -2 și 9 grade. Cerul va fi mai mult noros și vor fi precipitații în toate regiunile, mai ales sub formă de ninsoare în zonele montane și deluroase (unde se va depune strat de zăpadă, local consistent), mixte în nordul și centrul țării și predominant ploi în rest. Local în regiunile vestice vor fi cantități de apă însemnate (15...20 l/mp), iar în special în zonele subcarpatice, în centrul și în nord-estul teritoriului, pe alocuri se va depune polei. Vântul va avea intensificări la munte, cu rafale de peste 70...100 km/h, astfel încât va fi viscol și vizibilitate scăzută, iar local și temporar și în celelalte regiuni, cu viteze în general de 45...55 km/h, mai mari pe litoral, de peste 70 km/h. Izolat se va forma ceață.

**La Bucureşti,** valorile termice vor crește ușor față de ziua anterioară, astfel că temperatura maximă se va situa în jurul a 8 grade, iar cea minimă va fi de 2...4 grade. Cerul va fi mai mult noros și temporar, mai ales din a doua parte a zilei, va ploua slab.

Vântul va sufla moderat, cu unele intensificări noaptea (rafale în general de 35...45 km/h).

**4. Informare nivometeorologică pentru perioada 27.11.2023 ora 20 - 30.11.2023 ora 20, la altitudini de peste 1800 m.**

**ZONA MONTANĂ ÎNALTĂ**

Stratul de zăpadă este mai consistent la altitudini de peste 1800 m pe rama nordică a Carpaților Meridionali, unde depășește local 50 cm. Zăpada căzută este de tip pulver, ușoară și fără coeziune. În zonele adăpostite se întâlnesc depozite mai mari de zăpadă și troiene. Pe creste se întâlnesc plăci de vânt.

Ninsorile din următoarea perioadă vor mai depune un strat relativ scăzut de zăpadă, ușor mai consistentă. Vântul moderat va favoriza formarea unor noi plăci de vânt în altitudine.

În aceste condiții, la altitudini de peste 1800 m, îndeosebi în masivele Făgăraş și Bucegi, zăpada va exista un risc însemnat (3), iar în restul masivelor un risc moderat (2) de producere a unor avalanșe de dimensiuni medii.

**Prognoza vremii în intervalul 27.11.2023 ora 10 - 30.11.2023 ora 20:**

Vremea va fi apropiată de normalul termic al perioadei, cu variații de temperatură de la o zi la alta. Cerul va fi temporar noros și pe arii extinse va ninge. Pe arii restrânse cantitățile de precipitații vor atinge 15-20 l/mp.

Vântul va sufla moderat, cu intensificări temporare din sector predominant sud-vestic, viscolind ninsoarea și spulberând zăpada. Se va semnala temporar ceață, asociată pe creste și cu depuneri de chiciură.

**Temperaturi prognozate în intervalul 27.11.2023 ora 10 - 30.11.2023 ora 20:**

**Peste 1800 m:** temperaturi minime: -14 la -8 grade

temperaturi maxime: -6 la -2 grade

**Sub 1800 m:** temperaturi minime: -9 la -4 grade

temperaturi maxime: -2 la 5 grade

**Vânt la peste 2000 m:** din sector predominant sud-vestic, cu viteze de 70-90 km/h

**Izoterma de 0 grade**: la sol, apoi în urcare spre 1200 m în a doua zi, apoi iar coboară spre sol

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 24.11.2023, **la staţia cu indicativul AR-2.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**